Žiga, Peter, minister životného prostredia SR (2014-05-30):
Ďakujem pekne, pani predsedajúca. Všetkým vám prajem príjemné, dobré ráno. Musím hneď reagovať na pána Novotného, pretože on za chvíľku odíde. On to robí tak, že on príde, povie sedem viet v rozprave a potom hneď rýchlo odíde. Tak ho zaujíma tá téma. Lebo bol v prvom čítaní, resp. bol v čítaní, v rozprave, keď sme dávali ako skrátené legislatívne konanie. Povedal šesť viet o tom, že sme mu ukradli zákon, a potom hneď išiel robiť tlačovku o tom, ako sme mu ukradli zákon, a už sa tu neukázal. A príde až tak tesne pred hlasovaním a veľmi sa zaujíma o tento zákon a o to, že či bude sa ťažiť urán v Košiciach, alebo nie, ako Košičan. Ale dobre, pán Novotný, však práve preto som prišiel, aby ste ešte si ma trošku vypočuli a možno budete chcieť aj zareagovať. Je dojemné, pán poslanec Novotný, ako sa SDKÚ snaží pomôcť ľuďom, ako dáva návrhy zákonov, ako prináša riešenia pre Košičanov v uráne, ale vždy len vtedy, keď je v opozícii, pán Novotný. Vždy prinášate zákony, riešenia vtedy, keď ste v opozícii. Keď ste vo vláde, vydávate povolenie na geologický prieskum, v roku 2005. Keď ste vo vláde, neiniciujete ani jeden zákon. Pán poslanec Novotný, vy ste boli v rokoch 2010 až 2012 predsedom zdravotníckeho výboru. Je to tak? Keď si dobre pamätám. Tento zákon, ktorý ja predkladám, hovorí aj o tom, že je ohrozená bezpečnosť a zdravie ľudí v Košiciach. Predseda zdravotníckeho výboru, ktorý od roku 2009 tlačí tému urán v Košiciach, neprišiel ani raz počas dvoch rokov, ako bol predseda, a mali ste väčšinu v tomto parlamente, lebo ja som tu sedel tie dva roky, ani raz ste neprišli so žiadnym návrhom na to, aby sme vyriešili problematiku uránu v Košiciach, a hovoríte, že protestujú ľudia už od roku 2009. Ja si myslím, že už aj skôr protestovali, aj v roku 2006, a nič ste neurobili, len vtedy, keď ste v opozícii, keď nemáte väčšinu. Vtedy kričať je dobré, ale keď treba, keď môžte rozhodnúť, tak vtedy nie. A potom prídete s návrhom, ktorý má, ktorý je novým zákonom, pán poslanec Novotný, a má tri riadky. Neboli ste tu, ja som sa včera aj ku vám vyjadroval v tejto súvislosti. A pri všetkej úcte, ja viem, že vy ste doktor a venujete sa skôr zdravotníctvu, pri všetkej úcte, predložiť nový zákon, ktorý má tri riadky, na to, že ste poslancom od roku 2006, možno aj dlhšie, je vážna hanba, pán poslanec. Nemáte vyriešené v tom zákone, ktorý ste navrhovali, a možno by sme si ho boli aj osvojili, ten váš zákon. No len ako môžte urobiť na trojriadkový zákon 74 strán ďalších alebo 40 strán ďalších úprav a noviel? Lebo však toľko by k tomu bolo treba urobiť. Ja hovorím, že návrhy zákonov, ktoré predkladajú poslanci, sú aj nejakou vizitkou ich kvalít a ich práce, no a tak vyzerá aj ten váš návrh. Hovoríte a vytýkali ste mi, že som odmietol obce. A aj napriek tomu, že mi to vytkol generálny prokurátor alebo Generálna prokuratúra, takže som ich odmietol. Neodmietol som ich, pán poslanec Novotný, ja som ich prizval do konania dokonca. A skúsim to tak, aby ste to pochopili možno. Vy ste doktor a budem preto skúšať hovoriť v takej vašej medicínskej hantírke. A poviem to tak. Príde niekto ku vám so zlomenou rukou a pred tým, ako vy začnete robiť zákrok, predpokladám, že ako doktor ho pošlete na röntgen. A ja by som to prirovnal, ten röntgen, ku takému geologickému prieskumu. Čiže najprv zistíte, čo tam je. A potom, keď zistíte, že či táto ruka je zlomená, alebo nie je zlomená, alebo je tak zlomená, že ju treba operovať, až na základe toho urobíte buď chirurgický zákrok, alebo nejaký iný zákrok, ospravedlňujem sa, keď neviem sa presne medicínsky vyjadrovať, len skúšam to, aby ste to, aby ste to pochopili. Lebo vyjadrujete sa k veciam, ktorým zjavne nerozumiete, a mentorujete tu a je to pre mňa úsmevné. Takže najprv si urobíte tú diagnostiku cez röntgen alebo cez MR, alebo cez CT a potom poviete, čo treba urobiť. A ja som sa tých obcí pýtal, či súhlasia s tým, aby som urobil ten röntgen, a ony mi odpovedali, že ony nesúhlasia s operáciou. To je, ako keď nejaká, nejaká sekta povie, že nechce, aby sa operovalo alebo niečo, tak takto mi aj obce povedali, my nechceme operáciu, ale ja som sa ich nepýtal na operáciu. Ja som sa ich pýtal, čo hovoria, že urobíme röntgen. Čiže nemohol som ich pripomienky ani uznať, pretože ony sa mi vyjadrovali k tomu, že ony nechcú operáciu. Práve preto som musel predložiť to prieskumné konanie ďalej a práve preto som tu dnes so zákonom, ktorý zakazuje ťažbu rádioaktívnych látok na Slovensku. Pretože presne tie isté obce, ktoré sa mi najprv nevyjadrili k tomu, že či treba röntgen, ony sa mi vyjadrovali, že nechcú operáciu, ako mi hovoríte. Mne napísali. (Rečník zobral do rúk papier, ukazujúc ho plénu.) Však mi nehovorte, čo si myslíte, že vy si myslíte, že by mohol niekto z poslancov mestského zastupiteľstva alebo miestnej časti Sever hlasovať za ťažbu uránu? No, ja to mám čierne na bielom. (Rečník opäť zobral do rúk papier, ukazujúc ho plénu.) Ja mám tu čierne na bielom. A navyše si predstavte, pán poslanec Novotný, že keď som prišiel so zákonom do výboru, tak traja členovia výboru nehlasovali za tento zákon z opozície. Tak čo si mám o tom myslieť? Ďakujem pekne.